El Departament d'Ensenyament preveu un conjunt d'accions encaminades a facilitar al professorat la participació en activitats de formació permanent.
A Catalunya hi ha entitats que tenen entre els seus objectius la formació permanent del professorat d'ensenyament no universitari.
Aquestes entitats, al final del curs escolar, organitzen activitats de formació que són d'interès per a l'actualització de coneixements i la millora de la pràctica docent del professorat de nivells educatius no universitaris, i complementen l'oferta formativa del Departament d'Ensenyament.
L'Escola d'Estiu és una institució pedagògica catalana amb una tradició centenària.
En el decurs de la seva història s'ha adaptat a formes organitzatives diverses, i avui constitueix una xarxa present en moltes comarques de Catalunya i en les diferents etapes educatives.
L'Escola d'Estiu ha contribuït a una millora en la qualitat de l'ensenyament i al desenvolupament de la pràctica professional dels docents, ha donat als docents la possibilitat de perfeccionar els seus coneixements i difondre els últims avenços pedagògics i s'ha constituït en un centre de relació i un nucli capaç de potenciar i estimular la tasca d'actualització i de formació del professorat.
El Departament d'Ensenyament vol promoure la realització de les escoles d'estiu mitjançant l'atorgament dels ajuts que permetin les disponibilitats pressupostàries, d'acord amb les bases reguladores aprovades mitjançant l'Ordre ENS/81/2015, de 9 d'abril (DOGC núm. 6853, de 17.4.2015).
Per això, i de conformitat amb el que preveu el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions, i a proposta de la Direcció General d'Educació Infantil i Primària,
Obrir procediment de convocatòria pública per a la concessió de les subvencions en règim de concurrència no competitiva, a les associacions i organitzacions professionals d'ensenyants, per contribuir al sosteniment de les despeses ocasionades per la realització de les escoles d'estiu 2016.
Aquesta convocatòria es regeix per les bases reguladores aprovades a l'Ordre ENS/81/2015, de 9 d'abril, per la qual s'aproven les bases reguladores per atorgar subvencions a associacions i organitzacions professionals d'ensenyants destinades a la realització de les escoles d'estiu adreçades al professorat de nivell no universitari, llevat de les referències a les temàtiques de les activitats i als criteris de valoració, que es concreten en aquesta Ordre.
La referència a l'any 2015 fetes en les bases, s'han d'entendre fetes, a efectes d'aquesta convocatòria, a l'any 2016.
Poden acollir-se a aquesta convocatòria les associacions i organitzacions professionals d'ensenyants sense ànim de lucre legalment constituïdes, que estiguin integrades únicament per ensenyants i que organitzin activitats de formació permanent del professorat de nivell no universitari durant els mesos d'estiu de 2016.
Les activitats s'han de realitzar no més tard del 31 d'agost de 2016.
En queden excloses les entitats titulars de centres educatius.
Les activitats han de tractar sobre alguna de les temàtiques següents:
-Metodologia de l'ensenyament i aprenentatge en llengües: treball integrat de les llengües; treball integrat de contingut i llengua; metodologia de l'aprenentatge de llengües estrangeres, etc.
-Metodologia i didàctica en relació amb als diferents àmbits competencials del nous decrets curriculars.
-Atenció a la diversitat en el marc d'una escola inclusiva.
-Altres temàtiques complementàries de l'oferta programada pel Departament d'Ensenyament, d'acord amb les línies de formació aprovades pel Comitè de Formació del Departament d'Ensenyament
4.1 Les sol·licituds es valoren en funció de les temàtiques de les activitats, d'acord amb la ponderació següent:
a) Metodologia de l'ensenyament i aprenentatge en llengües: treball integrat de les llengües; treball integrat de contingut i llengua; metodologia de l'aprenentatge de llengües estrangeres, etc.: fins a 20 punts.
b) Metodologia i didàctica amb relació amb els diferents àmbits competencials del nous decrets curriculars: fins a 20 punts.
c) Tutoria i orientació: fins a 20 punts.
d) Atenció a la diversitat en el marc d'una escola inclusiva: fins a 20 punts.
e) Activitats complementàries de l'oferta programada pel Departament d'Ensenyament, d'acord amb les línies de formació aprovades pel Comitè de Formació del Departament d'Ensenyament: fins a 10 punts.
Per a aquelles escoles d'estiu que realitzin activitats en zones on no hi ha possibilitat de més oferta formativa o en comarques allunyades dels gras nuclis urbans en què el professorat té especial dificultat de desplaçament: fins a 10 punts.
Termini i presentació de sol·licituds
3.1 El termini de presentació de les sol·licituds de subvenció és de quinze dies naturals a comptar des de l'endemà de la data de publicació d'aquesta Ordre al DOGC.
3.2 Les sol·licituds es poden trobar a la pàgina web del Departament d'Ensenyament [URL], han d'anar adreçades a la Direcció General de l'Educació Infantil i Primària, i s'han de presentar juntament amb la documentació i pels mitjans establerts a la base reguladora 5 de l'Ordre ENS/81/2015, de 9 d'abril.
Import i partida pressupostària
L'import total màxim destinat a aquesta convocatòria és de 200.000,00 euros, dels quals 134.630,00 euros van amb càrrec a la partida pressupostària D/482000100/4260/0072 i 65.370,00 euros amb càrrec a la partida pressupostària D/482000100/4260/0000, ambdues del centre gestor EN07, del pressupost de la Generalitat de Catalunya per al 2015, prorrogat per a l'any 2016.
La directora general d'Educació Infantil i Primària resol per delegació aquesta convocatòria en el termini màxim de quatre mesos, a comptar de l'endemà de la data de finalització del termini de presentació de sol·licituds.
Transcorregut aquest termini, si no s'ha dictat i notificat resolució expressa, la sol·licitud s'entén desestimada per silenci administratiu, d'acord amb el que estableix l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
La resolució es publica al Tauler electrònic de l'Administració de la Generalitat de Catalunya [URL], amb indicació de si exhaureix o no la via administrativa, dels possibles recursos, dels òrgans davant els quals es podran interposar i del termini per interposar-los.
Les entitats beneficiàries han d'acreditar davant la Direcció General d'Educació Infantil i Primària, no més tard del 30 de setembre de 2016, que s'han realitzat les actuacions, que s'han complert els requisits exigits per obtenir la subvenció i que l'import de la subvenció s'ha destinat a les actuacions per a les quals s'ha concedit, de la manera establerta a la base reguladora 13 de l'Ordre ENS/81/2015, de 9 d'abril.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala contenciosa administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant la consellera d'Ensenyament, en el termini d'un mes a comptar de l'endemà de la seva publicació al DOGC, segons el que disposen els articles 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos.